Eric Ny

**Eric Oskar Sigvard Ny** (15. lokakuuta 1909 Sala, Västmanland – 2. syyskuuta 1945 purjeveneonnettomuudessa Björkfjärdenillä, Mälarenilla) oli ruotsalainen keskimatkojen juoksija. Hän aloitti urheilu-uransa Köpings IS:n riveissä, mutta vuodesta 1930 muutettuaan Tukholmaan seurana oli IK Mode. Tulosten puolesta parhaaksi vuodeksi Nylle muodostui kesä 1934, jolloin hän oli maailmantilstossa kolmas 800 metrillä ja neljäs 1&nbsp;500 metrillä. 

Eric Ny voitti ensimmäisen Ruotsin mestaruutensa kaudella 1931 matkan 1&nbsp;500 metrillä ja oli vuoden 1931 maailmantilastossa kuudes ajalla 3.55,8. Lisäksi hän oli jäsenenä IK Moden voittamassa 4&nbsp;x&nbsp;1&nbsp;500 metrin viestissä Ruotsin mestaruutta. Hän kilpaili myös Ruotsi-Suomi -maaottelussa Tukholmassa, mutta hävisi 1&nbsp;500 metrillä Eino Purjeelle. Hänet valittiin seuraavan vuoden olympialaisiin Los Angelesiin, jossa hän oli 1&nbsp;500 metrillä viides.

Eric Ny tuli tunnetuksi urheilu-urallaan pitkäaskelisena ja vauhtia pitävänä keskimatkojen juoksijana. Kesällä 1933 hän paransi Erik Byléhnin vuonna 1928 juoksemaa Ruotsin 800 metrin ennätystä puolella sekunnilla ajallaan 1.52,3. Hän ei ennätyksestään huolimatta saavuttanutta kesällä 1933 Ruotsin mestaruutta, vaan sijoittui toiseksi Arne Larssonin voittaessa. Samana vuonna hän oli mukana IK Moden 4&nbsp;x&nbsp;1&nbsp;500 metrin Ruotsin mestaruuden voittaneessa joukkueessa. Kesällä 1934 hän otti nimiinsä myös Ruotsin ennätyksen 1 500 metrillä ajalla 3.50,8, jolla hän paransi vuonna 1926 Edvin Widen juoksemaa ennätystä sekunnilla. Tulos oli vuoden 1934 neljänneksi paras ja säilyi vuoteen 1939, jolloin Arne Andersson paransi ennätystä. Ny paransi puolestaan vielä juoksemaansa 800 metrin Ruotsin ennätystä syyskuussa 1934 aikaan 1.50,4. Tulos oli vuoden 1934 kolmanneksi paras ja säilyi maan ennätyksenä peräti yhdeksän vuotta eli Hans Liljekvist alitti vuonna 1943 1.50:n rajan. Ny saavutti vielä 1934 IK Moden riveissä 4 x 1&nbsp;500 metrin Ruotsin mestaruuden. Ny kävi kesäkuussa 1934 Helsingissä ja voitti ylivoimaisesti 800 metrillä sen ajan suomalaiset kärkinimet, kuten Teilerin, Mikkelin, Kurkelan ja Sarkaman. Syyskuun 1934 EM-kisoissa Torinossa Ny sijoittui 800 metrillä neljänneksi ja maanmiehensä Erik Wennbergin sijoittuessa seuraavaksi. 
Nyn uralla kesä 1936 tuotti vielä menestystä, sillä hän voitti Ruotsin 800 mestaruuden ja valittiin Berliinin olympialaisiin 1&nbsp;500 metrille. Ny voitti alkueränsä päästen finaaliin. Finaalissa Ny oli viimeisen kierroksen alkaessa kärjessä, mutta joutui antamaan periksi muulle joukolle takasuoralla. Loppuvaiheessa hän putosi 11:nneksi.

Eric Ny sai tunnustuksena menestyksellisestä urastaan vuonna 1933, kun hänet nimettiin yleisurheilun Stora grabbariksi numerolla 78. Kaikkiaan hän saavutti kahden olympiaedustuksen lisäksi kuusi maaotteluvoittoa, kaksi henkilökohtaista Ruotsin mestaruutta ja kolme viestimestaruutta. Uransa jälkeen hän asui Strängnäsissä ja kuului paikalliseen IK Viljan -seuraan. Hän toimi ennen kuolemaansa Strängnäsissä kunnallispolitiikassa.

## Henkilökohtaiset ennätykset
* 800 metriä: 1.50,4 (1. syyskuuta 1934, Tukholma)
* 1&nbsp;500 metriä: 3.50,8 (22. heinäkuuta 1934, Malmö)
* 1&nbsp;000 metriä: 2.24,7 (1936)
* Maili: 4.12,6 (7. lokakuuta 1934, Göteborg)

## Viitteet

## Lähteet
*Eric Ny brinkster.net -tietokannassa